《客怀诗三章示别金广文士奎厉山人志陈明经福熙茂才登熙昆季 其二》
清代·姚燮

孤鸿影肃肃，雕鹗来与欺。恐尔病翼折，肉且供饿鸱。

炯然双眼明，密树遥相期。倦雁不出巢，同命两无疑。

悬罦饵之食，赖有坚性持。但求天不违，甘坐黄雀痴。

当门犬如豹，葺竹森籓篱。络绎陈斝樽，为我慰调饥。

黄鞠未媚春，何由居所奇？乘醉挥白云，拂面多凉飔。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。